**Информация за проекта**

Проектът се изпълнява на два етапа, по всеки от които е предвидено да се придобият по 8 самолета F-16 Block 70. За изпълнението на двата етапа на проекта правителствата на България и САЩ сключиха международни договори по условията на Програмата на САЩ за чуждестранни военни продажби, съответно през 2019 г. и 2022 г.

Изпълнението на проекта осигурява придобиването на една цяла ескадрила самолети F-16 Block 70 за българските Военновъздушни сили с необходимото въоръжение „въздух – въздух“ и „въздух – повърхност“, средства за наземно обслужване и резервни части.

Първият самолет F-16 Block 70, произведен в изпълнение на договора, подписан с правителството на САЩ през 2019 г. (Етап 1), ще бъде предаден на нашата страна на официалната церемония, която ще се състои на 31 януари 2025 г. в производствената база на компанията-производител „Локхийд Мартин“ в Грийнвил, Южна Каролина, САЩ. Предвидено е първите два многоцелеви изтребителя да пристигнат в България през април тази година.

Останалите 6 самолета F-16 Block 70 се очаква да пристигнат от САЩ в България до края на 2025 година, а вторите 8 (Етап 2) - до края на 2027 г.

По двата договора в САЩ ще бъдат обучени общо 32 летци (14 по първия договор и 18 по втория).

Вече започна обучението и на инженерно-техническия състав, като се планира над 100 специалисти от различни специалности да бъдат обучени съобразно графика за пристигането на самолетите в България.

С придобиването на многоцелевите изтребители F-16 Block 70, способни да изпълняват широк спектър от задачи, бойната ни авиация ще изгради нови способности, с които Военновъздушните сили ще постигнат пълна оперативна съвместимост със съюзниците от НАТО и ЕС.

Многоцелевият изтребител F-16 Block 70 е съвместим със системите на НАТО и може да изпълнява широк спектър от задачи. Той притежава редица предимства, между които: модерна радарна система, осигуряваща по-голяма осведоменост за ситуацията, гъвкавост и по-бързо насочване при всякакви метеорологични условия; автоматична система за избягване на сблъсъци със земята, гарантираща безопасността на пилота; усъвършенстван дисплей в пилотската кабина, който заедно с бордовия компютър предоставя подробна информация в реално време, така че пилотът да се възползва напълно от широкообхватните сензори на изтребителя и други.